KIRJALLINEN KYSYMYS E-2228/00

esittäjä(t): Armando Cossutta (GUE/NGL) ja Lucio Manisco (GUE/NGL) neuvostolle

(11. heinäkuuta 2000)

Aihe: Euroopan osallistuminen Yhdysvaltain Plan Colombia -ohjelmaan

Brittiläisten lehtien (Guardian Newspapers ja The Observer) mukaan maanantaina 19. kesäkuuta 2000 Ison-Britannian ulkoministeriössä käydyissä monenkeskisissä neuvotteluissa Yhdysvallat pyysi Euroopan unionin jäsenvaltioiden hallituksia osallistumaan 600 miljoonan punnan suuruisella summalla niin kutsuttuun Plan Colombia -ohjelmaan, jonka Clintonin hallitus on jo aloittanut ja jonka toteuttamiseen on varattu 1,6 miljardia dollaria. Ohjelman avulla pyritään auttamaan sotilaallisesti ja taloudellisesti Kolumbian hallitusta huumekaupan vastaisessa taistelussa. Suunnitelma, johon kuuluu 63 Blackhawk-taisteluhelikopterin, panssariajoneuvojen ja muun raskaan aseistuksen hankkiminen Bogotàn asevoimille, on herättänyt syvää huolta sekä Yhdysvaltain kongressissa että sen ulkopuolella, sillä näennäisen huumekaupan kitkemisen varjolla ohjelma uhkaa lopettaa FARC- ja ELN-sissiryhmien kanssa käydyt rauhanneuvottelut, tehdä Kolumbiasta toisen Vietnamin ja pahentaa konfliktia, joka on viimeisten 36 vuoden aikana aiheuttanut satojentuhansien ihmisten kuoleman ja yli miljoonan ihmisen joutumisen pakolaisiksi, mistä taas on aiheutunut raskaita seuraamuksia naapurimaille, kuten esimerkiksi Venezuelalle.

1. Eikö neuvosto katso, että sen olisi aiheellista tiedottaa Euroopan parlamentille Lontoossa käytyjen monenkeskisten neuvottelujen sisällöstä ja tuloksista?

2. Eikö neuvosto katso, että sen olisi aiheellista irrottaa Euroopan unioni Plan Colombia -ohjelmasta siitä huolimatta, että siltä pyydetty osuus kohdistettaisiinkin taloudelliseen ja humanitaariseen apuun?

3. Eikö neuvosto katso, että sen olisi aiheellista jatkaa itsenäisesti ja ilman minkäänlaisia ehtoja taloudellisen avun antamista Kolumbialle, jota se jo nyt avustaa noin viiden miljoonan euron suuruisella summalla?

4. Eikö neuvosto katso, että taloudellista apua pitäisi vahvistaa ja että se pitäisi kohdistaa erityisesti koka- ja unikkoviljelmien korvaamiseen muilla viljelmillä, joita tuettaisiin kaupallisella luototuksella maatalouden suunnanmuutoksen taloudellisen ja sosiaalisen menestyksen edistämiseksi ja siten myös huumekaupan kitkemiseksi?

5. Eikö neuvosto katso, että sen olisi aiheellista puuttua tilanteeseen kuten sissien ja kolumbialaisen kansalaisyhteiskunnan edustajat ovat useaan otteeseen pyytäneet vieraillessaan Euroopan pääkaupungeissa ryhtymällä välittäjäksi todellisten rauhanneuvottelujen uudelleenaloittamiseksi ja ei-sotilaallisen ratkaisun löytämiseksi pitkään ja veriseen konfliktiin?

Vastaus

(20. marraskuuta 2000)

Niin sanottu Plan Colombia -ohjelma on kansallisen jälleenrakennuksen ohjelma, jonka presidentti Pastrana käynnisti tultuaan valituksi heinäkuussa 1998. Suunnitelmassa, jonka kolmen vuoden talousarvio on 7,6 miljardia dollaria, on määräyksiä Kolumbian rauhanprosessista, Kolumbian talouden elvyttämisestä, huumausaineiden torjunnasta, oikeusjärjestelmän uudistuksesta, ihmisoikeuksien suojelusta sekä demokratiasta ja sosiaalisesta kehityksestä.

Presidentti Pastrana on vedonnut kansainväliseen yhteisöön, jotta se tukisi ohjelman rahoittamista. Hän esitti 25. lokakuuta 1999 vetoomuksen erityisesti Euroopan parlamentille. Samana päivänä hän tapasi myös pääsihteerin ja korkean edustajan Javier Solanan sekä komission jäsenen Chris Pattenin. Pastrana on ilmoittanut aikovansa lähettää mahdollisiin tukijamaihin edustajansa, joiden tarkoitus on esittää tukipyyntö ja selittää sen tavoitteita.

Brittilehdet ovat epäilemättä tarkoittaneet Ison-Britannian ulkoministeriön 19. kesäkuuta 2000 järjestämää teknistä kokousta, jossa keskusteltiin Kolumbian hallituksen ja kansalaisyhteiskunnan edustajien kanssa alustavasti Kolumbian rauhanprosessia koskevasta kansainvälisestä kokouksesta, joka sittemmin järjestettiin Latinalaisen Amerikan kehityspankin johdolla 7. heinäkuuta 2000 Madridissa. Euroopan parlamentti oli edustettuna kokouksessa. Unionin jäsenvaltioiden ja Euroopan komission on kokouksen pohjalta tarkoitus tarkastella konkreettisia mahdollisuuksia yhteistyön toteuttamiseksi Kolumbian kanssa edellä mainituilla aloilla.

Neuvostolla on jo useassa yhteydessä ollut tilaisuus tiedottaa Euroopan parlamentille Kolumbian tilanteesta ja Plan Colombia -ohjelmasta, erityisesti huhtikuussa pidetyssä istunnossa, jossa vastattiin suulliseen kysymykseen QH/300/00.

Euroopan unioni seuraa tiiviisti Kolumbian tilannetta yhdessä Kolumbian hallituksen, maan kansalaisyhteiskunnan sekä siellä toimivien kansalaisjärjestöjen kanssa.

Koska unioni on tietoinen Kolumbian väkivaltaisen tilanteen vakavista seurauksista, se on toistanut tukensa Kolumbian hallitukselle rauhanprosessin edistämisessä. Unioni pitää kansalaisyhteiskunnan ja konfliktin osapuolien tosiasiallista osallistumista erittäin tärkeänä kansallisen sovittelun sekä maan taloudellisen ja sosiaalisen kehityksen kannalta.

Unioni tukee neuvotteluprosessia, jonka Kolumbian hallitus on aloittanut tärkeimpien aseistettujen ryhmien kanssa, sekä hallituksen ponnistuksia kansalaisyhteiskunnan ottamiseksi mukaan rauhanprosessia koskevaan laajennettuun vuoropuheluun.

Euroopan unioni on tietoinen Kolumbian vakavista ongelmista ja katsoo, että kokonaisvaltainen toimintamalli on välttämätön toisiinsa liittyvien ongelmien ratkaisemiseksi.

Unioni on valmis tutkimaan mahdollisuuksia yhteistyöhön uusilla aloilla kuten valtion nykyaikaistamisessa, demokraattisten instituutioiden ja oikeusvaltion periaatteen lujittamisessa, ihmisoikeuksien kunnioittamisessa, ympäristönsuojelussa, vaihtoehtoisen viljelyn kehittämisessä ja talousuudistuksissa.